Document ID: 32010D0471

DEĊIŻJONI TAL-KUMMISSJONI
tas-26 ta’ Awwissu 2010
dwar importazzjonijiet fl-Unjoni ta' semen, ova u embrijuni ta' annimali tal-ispeċi ekwina fir-rigward ta' listi ta' ċentri ta' ġbir u ħażna ta' semen u timijiet ta' ġbir u produzzjoni tal-embrijuni u rekwiżiti ta' ċertifikazzjoni
(notifikata bid-dokument numru C(2010) 5781)
(Test b’relevanza għaż-ŻEE)
(2010/471/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 92/65/KEE tat-13 ta’ Lulju 1992 li tistipula rekwiżiti ta' saħħa tal-annimali li jirregolaw il-kummerċ u l-importazzjonijiet fil-Komunità ta’ annimali, semen, ova u embrijuni mhux suġġetti għal rekwiżiti tas-saħħa tal-annimali stipulati f’regoli Komunitarji speċifiċi msemmija fl-Anness A(I) tad-Direttiva 90/425/KEE (1), u b’mod partikolari fl-Artikolu 17(2)(b), fl-Artikolu 17(3), fl-ewwel inċiż tal-Artikolu 18(1), u fil-frażi introduttorja u l-punt (b) tal-Artikolu 19 tagħha,
Billi:
(1)
Id-Direttiva 92/65/KEE tistipula r-rekwiżiti ta' saħħa tal-annimali li jirregolaw l-importazzjonijiet fl-Unjoni ta' semen, ova u embrijuni ta' annimali tal-ispeċi ekwina (“il-prodotti”). Hija tistipula li prodotti biss li jiġu minn pajjiż terz jew parti ta' pajjiż terz f'lista ta' pajjiżi terzi mfassla skont din id-Direttiva, u akkumpanjati minn ċertifikat ta' saħħa li jikkorrispondi ma' mudell imfassal ukoll skont dik id-Direttiva, jistgħu jiġu impurtati fl-Unjoni. Iċ-ċertifikat ta' saħħa jrid jiċċertifika li l-prodotti jiġu minn ċentri approvati ta' ġbir u ħażna jew timijiet ta' ġbir u produzzjoni li joffru garanziji tal-inqas ekwivalenti għal dawk stabbiliti fl-Anness D(I) ta' dik id-Direttiva.
(2)
Id-Deċiżjoni tal-Kummissjoni 2004/211/KE tas-6 ta' Jannar 2004 li tistabbilixxi l-lista ta' pajjiżi terzi u partijiet mit-territorju tagħhom li minnhom l-Istati Membri jawtorizzaw importazzjonijiet ta' ekwini ħajjin u semen, ova u embrijuni tal-ispeċi ekwina (2) tistabbilixxi lista ta' pajjiżi terzi, jew partijiet tagħhom li minnhom l-Istati Membri jridu jawtorizzaw l-importazzjonijiet tal-prodotti. Fl-interess tal-koerenza u l-konsistenza tal-leġiżlazzjoni tal-Unjoni, din il-lista għandha titqies f'din id-Deċiżjoni.
(3)
Id-Direttiva 92/65/KEE, kif emendata bid-Direttiva tal-Kunsill 2008/73/KE (3), introduċiet proċedura ssimplifikata għall-elenkar taċ-ċentri tal-ġbir u l-ħażna tas-semen u t-timijiet tal-ġbir u l-produzzjoni tal-embrijuni f'pajjiżi terzi, approvati għall-importazzjonijiet tal-prodotti fl-Unjoni.
(4)
L-Anness D tad-Direttiva 92/65/KEE, kif emendata bir-Regolament tal-Kummissjoni (UE) Nru 176/2010 (4), jistabbilixxi ċerti rekwiżiti ġodda għall-prodotti li se jibdew japplikaw mill-1 ta' Settembru 2010. Huwa jintroduċi regoli dwar iċ-ċentri ta' ħażna u kundizzjonijiet fid-dettall għall-approvazzjoni tagħhom u s-sorveljanza. Jistabbilixxi wkoll kundizzjonijiet fid-dettall għall-approvazzjoni u s-sorveljanza tat-timijiet ta' ġbir u produzzjoni tal-embrijuni, għall-ġbir u l-ipproċessar ta' embrijuni miksuba in vivo u l-produzzjoni u l-ipproċessar ta' embrijuni ffertilizzati in vitro u embrijuni mikromanipulati. Huwa emenda wkoll il-kundizzjonijiet li jridu jiġu applikati lill-annimali donaturi tas-semen, l-ova u l-embrijuni tal-ispeċi ekwina flimkien ma' dawk stabbiliti fid-Direttiva tal-Kunsill 2009/156/KE tat-30 ta' Novembru 2009 dwar kundizzjonijiet tas-saħħa tal-annimali li jirregolaw il-moviment u l-importazzjoni minn pajjiżi terzi ta’ ekwidi (5).
(5)
Skont dan, jeħtieġ li jiġu stabbiliti mudelli ġodda ta' ċertifikati ta' saħħa għall-importazzjonijiet fl-Unjoni tal-prodotti filwaqt li jitqiesu l-emendi magħmula fid-Direttiva 92/65/KEE bid-Direttiva 2008/73/KE u r-Regolament (UE) Nru 176/2010.
(6)
Barra minn hekk, għandu jiġi pprovdut għal importazzjonijiet fl-Unjoni ta' stokks attwali ta' prodotti li huma konformi mad-dispożizzjonijiet tad-Direttiva 92/65/KEE stabbiliti qabel id-dħul fis-seħħ tal-emendi introdotti bir-Regolament (UE) Nru 176/2010. Skont dan, jeħtieġ li jitfasslu mudelli ta' ċertifikati separati għall-importazzjonijiet ta' kunsinji ta' prodotti miġbura jew manifatturati, ipproċessati u maħżuna skont l-Anness D tad-Direttiva 92/65/KEE qabel l-1 ta' Settembru 2010.
(7)
Il-kapaċitajiet ta' stokkjar fit-tul għal dawn il-prodotti jagħmluha impossibbli fil-preżent li tiġi ffissata data għall-eżawriment tal-istokks attwali. Għalhekk, mhux possibbli li tiġi ffissata data għal tmiem l-użu ta' dawn il-mudelli ta' ċertifikati ta' saħħa għall-istokks attwali.
(8)
Sabiex tiġi żgurata t-traċċabilità sħiħa tal-prodotti, għandhom jiġu stabbiliti mudelli taċ-ċertifikati tas-saħħa f'din id-Deċiżjoni għall-importazzjonijiet fl-Unjoni ta' semen ta' annimali tal-ispeċi ekwina miġbura f'ċentri approvati tal-ġbir tas-semen u mibgħuta minn ċentru approvat ta' ħażna tas-semen, sew jekk dan tal-aħħar jikkostitwixxi parti minn ċentru approvat ta' ġbir tas-semen b'numru ta' approvazzjoni differenti, sew jekk le.
(9)
Fl-interessi tal-konsistenza u s-simplifikazzjoni tal-leġiżlazzjoni tal-Unjoni, il-mudelli taċ-ċertfikati ta' saħħa għall-importazzjoni tal-prodotti għandhom iqisu d-Deċiżjoni tal-Kummissjoni 2007/240/KE (6), li tistipula li l-bosta ċertifikati veterinarji, ta' saħħa pubblika u dik tal-annimali meħtieġa għall-importazzjonijiet fl-Unjoni ta' annimali ħajjin, semen, embrijuni, ova u prodotti ta' oriġini mill-annimali jridu jissejsu fuq il-mudelli standard għaċ-ċertfikati veterinarji stabbiliti fl-Anness I tagħha.
(10)
Barra minn hekk, huwa xieraq li kunsinji tal-prodotti impurtati fl-Unjoni mill-Isvizzera jkunu akkumpanjati minn ċertifikati ta' saħħa mfassla skont il-mudelli użati għall-kummerċ ġewwa l-Unjoni fis-semen, l-ova u l-embrijuni ta' annimali tal-ispeċi ekwina u stabbiliti fid-Deċiżjoni tal-Kummissjoni 2010/470/UE tal-26 ta’ Awwissu 2010 li tistabbilixxi mudelli taċ-ċertifikati tas-saħħa għall-kummerċ ġewwa l-Unjoni fis-semen, l-ova u l-embrijuni tal-ispeċi ekwina, ovina u kaprina u fl-ova u fl-embrijuni ta' annimali tal-ispeċi porċina (7), bl-addattamenti stabbiliti fil-punti 8 u 9 tal-Kapitolu IX(B) tal-Appendiċi 2 tal-Anness 11 tal-Ftehim bejn il-Komunità Ewropea u l-Konfederazzjoni Svizzera dwar il-kummerċ fil-Prodotti Agrikoli, kif approvat bid-Deċiżjoni 2002/309/KE, Euratom tal-Kunsill, u tal-Kummissjoni fir-rigward tal-Ftehim dwar il-Kooperazzjoni Xjentifika u Teknoloġika tal-4 ta' April 2002 dwar il-konklużjoni ta' seba' Ftehimiet mal-Konfederazzjoni Svizzera (8).
(11)
Fl-applikazzjoni ta’ din id-Deċiżjoni, għandhom jitqiesu r-rekwiżiti ta' ċertifikazzjoni speċifiċi u tal-mudell tal-attestazzjonijiet ta' saħħa li jistgħu jiġu stabbiliti skont il-Ftehim bejn il-Komunità Ewropea u l-Gvern tal-Kanada dwar miżuri sanitarji biex tiġi mħarsa s-saħħa pubblika u tal-annimali fir-rigward tal-kummerċ fl-annimali ħajjin u l-prodotti tal-annimali (9), kif approvat bid-Deċiżjoni tal-Kunsill 1999/201/KE (10).
(12)
Fl-applikazzjoni ta’ din id-Deċiżjoni, għandhom jitqiesu wkoll ir-rekwiżiti ta' ċertifikazzjoni speċifiċi u tal-mudelli tal-attestazzjonijiet ta' saħħa li jistgħu jiġu stabbiliti skont il-Ftehim bejn il-Komunità Ewropea u New Zealand dwar miżuri sanitarji applikabbli għall-kummerċ fl-annimali ħajjin u l-prodotti tal-annimali (11), kif approvat mid-Deċiżjoni tal-Kunsill 97/132/KE (12).
(13)
Fl-interess taċ-ċarezza tal-leġiżlazzjoni tal-Unjoni jeħtieġ li jiġu revokati l-atti tal-Unjoni li bħalissa jfasslu r-rekwiżiti ta' ċertifikazzjoni għall-importazzjonijiet fl-Unjoni tal-prodotti. Skont dan, id-Deċiżjoni tal-Kummissjoni 96/539/KE tal-4 ta' Settembru 1996 dwar ir-rekwiżiti ta' saħħa tal-annimali u ċ-ċertfikazzjoni veterinarja għall-importazzjonijiet fil-Komunità ta' semen tal-ispeċi ekwina (13) u d-Deċiżjoni tal-Kummissjoni 96/540/KE tal-4 ta' Settembru 1996 dwar ir-rekwiżiti ta' saħħa tal-annimali u ċ-ċertifikazzjoni veterinarja għall-importazzjonijiet fil-Komunità ta' ova u embrijuni tal-ispeċi ekwina (14) għandhom jiġu revokati.
(14)
Barra minn hekk, id-Deċiżjoni tal-Kummissjoni 2004/616/KE tas-26 ta' Lulju 2004 li tistabbilixxi l-lista ta' ċentri approvati tal-ġbir tas-semen għall-importazzjonijiet tas-semen ekwina minn pajjiżi terzi (15) issa m'għadhiex fl-użu u għandha tiġi revokata.
(15)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Suġġett
Din id-Deċiżjoni tistabbilixxi ċerti rekwiżiti ta' saħħa tal-annimali dwar importazzjonijiet fl-Unjoni ta' kunsinji ta' semen, ova u embrijuni ta' annimali tal-ispeċi ekwina.
Hija tfassal mudelli ta' ċertifikati ta' saħħa li jridu jintużaw għall-importazzjonijiet ta' dawn il-prodotti fl-Unjoni.
Artikolu 2
Importazzjonijiet ta' semen
L-Istati Membri għandhom jawtorizzaw l-importazzjonijiet ta' kunsinji ta' semen tal-annimali tal-ispeċi ekwina kemm-il darba jikkonformaw mal-kundizzjonijiet li ġejjin:
(a)
jkunu ġejjin minn pajjiżi terzi jew partijiet tat-territorju ta' pajjiżi terzi elenkati fil-kolonni 2 u 4 tal-Anness I tad-Deċiżjoni 2004/211/KE rispettivament li minnhom l-importazzjonijiet permanenti ta' żwiemel reġistrati, ekwidi reġistrati jew ekwidi għat-tgħammir u l-produzzjoni huma awtorizzati;
(b)
jkunu ġejjin minn ċentru ta' ġbir jew ħażna ta' semen approvat elenkat skont l-Artikolu 17(3)(b) tad-Direttiva 92/65/KEE;
(c)
jkunu akkumpanjati minn ċertifikat ta' saħħa mfassal skont wieħed minn dawn il-mudelli li ġejjin stabbiliti fil-Parti 2 tal-Anness I; u li jimtela skont in-noti ta' spjegazzjoni stabbiliti fil-Parti 1 ta' dan l-Anness:
(i)
MUDELL 1 kif stabbilit fit-Taqsima A, għall-kunsinji tas-semen miġbura wara l-31 ta' Awwissu 2010 u mibgħuta minn ċentru ta' ġbir tas-semen approvat tal-oriġini tas-semen;
(ii)
MUDELL 2 kif stabbilit fit-Taqsima B, għall-kunsinji ta' stokks tas-semen miġbura, ipproċessata u maħżuna qabel l-1 ta' Settembru 2010 u mibgħuta wara l-31 ta' Awwissu 2010 minn ċentru ta' ġbir tas-semen approvat tal-oriġini tas-semen;
(iii)
MUDELL 3 kif stabbilit fit-Taqsima C, għall-kunsinji tas-semen u stokks tas-semen msemmija f' (i) u (ii) mibgħuta minn ċentru ta' ħażna tas-semen approvat;
Iżda, fejn hemm rekwiżiti speċifiki stabbiliti dwar iċ-ċertifikazzjoni fi ftehimiet bilaterali bejn l-Unjoni Ewropea u pajjiżi terzi, dawn ir-rekwiżiti għandhom japplikaw.
(d)
jkunu konformi mar-rekwiżiti stabbiliti fiċ-ċertifikat ta' saħħa msemmi fil-punt (c).
Artikolu 3
Importazzjonijiet ta’ ova u embrijuni
L-Istati Membri għandhom jawtorizzaw l-importazzjonijiet ta' kunsinji ta' ova u embrijuni tal-annimali tal-ispeċi ekwina kemm-il darba jikkonformaw mal-kundizzjonijiet li ġejjin:
(a)
jkunu ġejjin minn pajjiżi terzi jew partijiet tat-territorju ta' pajjiżi terzi elenkati fil-kolonni 2 u 4 tal-Anness I tad-Deċiżjoni 2004/211/KE rispettivament li minnhom l-importazzjonijiet permanenti ta' żwiemel reġistrati, ekwidi reġistrati jew ekwidi għat-tgħammir u l-produzzjoni huma awtorizzati;
(b)
jkunu ġejjin minn tim ta' ġbir jew ħażna ta' embrijuni approvat elenkat skont l-Artikolu 17(3)(b) tad-Direttiva 92/65/KEE;
(c)
jkunu akkumpanjati minn ċertifikat ta' saħħa mfassal skont il-mudell ta' ċertifikat ta' saħħa stabbilit fil-Parti 2 tal-Anness II; u li jimtela skont in-noti ta' spjegazzjoni stabbiliti fil-Parti 1 tal-Anness II;
Iżda, fejn hemm rekwiżiti speċifiċi stabbiliti dwar iċ-ċertifikazzjoni fi ftehimiet bilaterali bejn l-Unjoni Ewropea u pajjiżi terzi, dawn ir-rekwiżiti għandhom japplikaw.
(d)
jkunu konformi mar-rekwiżiti stabbiliti fiċ-ċertifikat ta' saħħa msemmi fil-punt (c).
Artikolu 4
Kundizzjonijiet ġenerali dwar it-trasport ta' kunsinji ta' semen, ova u embrijuni lejn l-Unjoni Ewropea
1. Il-kunsinji ta' semen, ova u embrijuni m'għandhomx jinġarru fl-istess kontenitur bħal kunsinji oħra ta' semen, ova u embrijuni li:
(a)
mhumiex maħsuba għad-dħul fl-Unjoni, jew
(b)
huma ta’ status ta' saħħa inferjuri.
2. Matul it-trasport lejn l-Unjoni, il-kunsinni ta' semen, ova u embrijuni għandhom jitqiegħdu f'kontenituri magħluqa u ssiġillati u s-siġill ma għandux jinkiser matul it-trasport.
Artikolu 5
Revoka
Id-Deċiżjonijiet 96/539/KE, 96/540/KE u 2004/616/KE huma mħassra.
Artikolu 6
Applikabbiltà
Din id-Deċiżjoni għandha tapplika mill-1 ta’ Settembru 2010.
Artikolu 7
Destinatarji
Din id-Deċiżjoni hija indirizzata lill-Istati Membri.
Magħmul fi Brussell, is-26 ta’ Awwissu 2010.

Labels: 3
6